tttarun/llama2_hindi huggingface dataset:
“भक्तिकाल से रीतिकाल की ओर प्रस्थान की जो झलक तत्कालीन साहित्य में मिलती है, वह वास्तव में सिद्धांत और व्यवहार में सामाजिक विचारों को दर्शाती है, जो जनता की आशा-आकांक्षाओं और चित्तवृत्ति का प्रत्यक्ष प्रतिबिम्ब है।” व्याख्या कीजिये।
उत्तर :
उत्तर की रूपरेखा:
भक्तिकाल एवं रीतिकाल की विशेषताओं को रेखांकित करें।
इस काल में भारतीय समाज में क्या परिवर्तन आए तथा इनका प्रभाव हिन्दी साहित्य पर किस प्रकार पड़ा?
हिन्दी साहित्य का इतिहास लगभग 1000 वर्ष पुराना है। विचारों की प्रधानता के आधार पर इसे चार काल-खंडों में विभाजित किया गया है, यथा- आदिकाल, भक्तिकाल, रीतिकाल एवं आधुनिक काल। साहित्य समाज का दर्पण होता है तथा अपने समकालीन रीतियों और मूल्यों को प्रतिबिंबित करता है। 
भक्तिकाल से रीतिकाल की ओर प्रस्थान का समयकाल न केवल साहित्य का संक्रमण काल था बल्कि समाज का भी संक्रमण काल था। नीतियों, मूल्यों, अपेक्षाओं में परिवर्तन का दौर जारी था जो कि इस काल के साहित्य में भी परिलक्षित होता है। 
भक्तिकालीन साहित्य के मूल तत्त्वः
साहित्य में एकेश्वरवाद को प्रोत्साहन।
सामाजिक बुराइयों, यथा- अस्पृश्यता, जातिवाद, कर्मकांड इत्यादि पर प्रहार।
ईश्वर प्रेम और व्यक्तिगत सात्विक जीवन पर विशेष बल (चरित्र निर्माण)।
भाषायी विविधता।साहित्य के केंद्रीय विषयवस्तु के रूप में सामान्य जन।
रीतिकालीन साहित्य के मूल तत्त्वः
शृंगार रस की प्रधानता।
राजाश्रय का प्रभाव - चमत्कारपूर्ण व्यंजना।
साहित्य का जन-विमुख होना।
नर-नारी प्रेम और नारी के मांसल सौंदर्य की मार्मिक व्यंजना।
मुख्यतः वज्रभाषा का प्रयोग।
ऐहलौकिकता एवं भोगवाद की झलक।
18वीं शताब्दी में केंद्रीय सत्ता के पतन के कारण क्षेत्रीय शासकों की संख्या में वृद्धि हुई तथा राजाश्रय प्राप्त कवियों की संख्या में भी वृद्धि हुई, ये कवि केवल महलों के भोग-विलास की काव्य रचना कर सकते थे। यह दौर आर्थिक और नैतिक पतन का भी था, समाज में सात्विकता और कर्मवाद का स्थान भोगवाद एवं भाग्यवाद ने ले लिया था। भक्तियुग का आदर्शवाद जब चरम पर पहुँच गया था तो उसका पतन होना अवश्यंभावी था। स्त्री की स्थिति और भी दयनीय होती जा रही थी तथा उसे केवल भोग की वस्तु समझा जा रहा था। ऐसी दशा में साहित्य का स्तर गिरना कोई आश्चर्य की बात नहीं थी।
निष्कर्षतः कहा जा सकता है कि उक्त काल में हो रहे परिवर्तन तत्कालीन सामाजिक चित्तवृत्तियों की ही झलक प्रस्तुत कर रहे थे।
क्या कारण है कि भारत का पूर्वी तट उसके पश्चिमी तट की अपेक्षा चक्रवात से अधिक प्रभावित रहता है? ऐसे चक्रवातों के जनन में हिन्द महासागर की तटीय संरचना की क्या भूमिका होती है?
उत्तर :
उत्तर की रूपरेखा:
चक्रवात का संक्षिप्त परिचय।
पश्चिमी तट की अपेक्षा पूर्वी तट पर चक्रवात की घटनाओं की अधिकता के कारण।
चक्रवातों की उत्पत्ति में हिन्द महासागर की भूमिका।
भारत प्राकृतिक आपदाओं विशेषकर भूकंप, बाढ़, सूखा, चक्रवातों तथा भू-स्खलन के लिये सुभेद्य है। अध्ययन से पता चलता है कि प्राकृतिक आपदाओं से भारत तथा राज्य सरकार के कुल राजस्व के 12 प्रतिशत तक की क्षति होती है। 
यद्यपि भारत का संपूर्ण तटीय क्षेत्र उष्णकटिबंधीय चक्रवातों से प्रभावित है, परंतु पश्चिमी तट की तुलना में पूर्वी तट अधिक सुभेद्य है। बंगाल की खाड़ी में अक्तूबर-नवंबर में विकसित कुल चक्रवातों का 58 प्रतिशत पूर्वी तट को पार करता है तथा इसी समय में अरब सागर में विकसित चक्रवातों का 25 प्रतिशत पश्चिमी तट को पार करता है। 
इसके प्रमुख कारण हैं:
सागरीय सतह का तापमानः उष्णकटिबंधीय चक्रवातों की उत्पत्ति के लिये 25°C से 27°C आदर्श तापमान है। यह तापमान आर्द्रता की सतत् आपूर्ति सुनिश्चित करता है तथा चक्रवात को पर्याप्त बल प्रदान करता है। चूँकि बंगाल की खाड़ी का औसत सागरीय सतह तापमान अरब सागर की अपेक्षा अधिक है, अतः चक्रवातों की उत्पत्ति अधिक होती है। 
वायु अपप्रपणता: वायु अपप्रपणता वायु की गति में परिवर्तन को कहते हैं। यह दो प्रकार का होती है, क्षैतिज तथा ऊर्ध्वाधर। क्षैतिज वायु अपप्रपण अक्षांशों के साथ वायु की गति में परिवर्तन तथा ऊध्वार्धर ऊँचाई के साथ वायु की गति में परिवर्तन से संबंधित है। उष्णकटिबंधीय चक्रवात की उत्पत्ति के लिये ऊध्वार्धर पवनों की गति में अंतर कम होना चाहिये। यह अरब सागर की अपेक्षा बंगाल की खाड़ी के क्षेत्र में निम्न होता है। 
क्षारताः बंगाल की खाड़ी में अरब सागर की अपेक्षा अधिक नदियाँ अपना जल प्रदान करती हैं, जिसके कारण बंगाल की खाड़ी की क्षारता, अरब सागर की क्षारता से कम है। अतः यहाँ वाष्पीकरण की दर तीव्र है जो कि उष्णकटिबंधीय चक्रवात के निर्माण में अहम भूमिका निभाता है। 
दक्षिणी चीन सागर द्वारा अतिरिक्त आर्द्रता की आपूर्तिः दक्षिणी चीन सागर में उत्पन्न टाइफून बंगाल की खाड़ी में चक्रवातों को प्रभावित करता है, जबकि अरब सागर के संदर्भ में ऐसा नहीं है। 
चक्रवातों की दिशाः भारतीय मौसम विभाग के अनुसार, अरब सागर में उत्पन्न चक्रवातों की दिशा प्रायः उत्तर-पश्चिम होती है, अतः वास्तव में वे भारत की मुख्य भूमि से दूर जा रहे होते हैं। 
इन चक्रवातों की उत्पत्ति में हिंद महासागर की तटीय संरचना की भूमिकाः
बंगाल की खाड़ी अरब सागर के मुकाबले अधिक स्तरीकृत है। पूर्वी तट पर पश्चिमी घाट की तरह ऊँची तथा सतत् पर्वत शृंखला का अभाव है, अतः अवरोध की अनुपस्थिति में चक्रवात की उग्रता अधिक होती है। 
बंगाल की खाड़ी में लवणता की मात्रा कम होने के कारण सतह का जल आसानी से ऊपर उठ जाता है। 
पूर्वी अफ्रीका में पर्वतों की उपस्थिति के कारण अरब सागर में पवन की गति तेज़ होती है तथा सतह से प्राप्त ऊष्मा को यह शीघ्रता से दक्षिण की ओर गहरे समुद्र में पहुँचा देती है, जबकि बंगाल की खाड़ी के ऊपर पवन धीमी गति से चलती है और सतह से प्राप्त ऊष्मा को आसानी से हटा नहीं पाती है। 
परंतु ऐसा नहीं है कि अरब सागर में चक्रवात की घटना होती ही नहीं है। वास्तव में जलवायु परिवर्तन के कारण चक्रवातों की बारंबारता अधिक अनिश्चित हो गई है तथा चक्रवातों से होने वाले नुकसान में भी वृद्धि हुई है।
किसी भाषा को शास्त्रीय भाषा के रूप में चिह्नित करने वाले मापदंडों की चर्चा कीजिये। इस वर्ग में शामिल भाषाओं का उल्लेख करते हुए इसके लाभ बताइये।
उत्तर :
उत्तर की रूपरेखा:
स्थापित मानदंडों के आधार पर शास्त्रीय भाषा को परिभाषित करें।
सभी शास्त्रीय भाषाओं का उल्लेख करें। 
शास्त्रीय भाषाओं को उपलब्ध विभिन्न लाभों की चर्चा करें।
भारत सांस्कृतिक रूप से काफी धनी देश है। भारत की भाषायी विविधता इस सांस्कृतिक विरासत को और भी प्रचुरता प्रदान करती है। एक सर्वेक्षण के अनुसार, भारत में 780 भाषाएँ बोली जाती हैं। व्यापकता, पुरातनता तथा साहित्यिक प्रचुरता के आधार पर कुछ भाषाओं को शास्त्रीय भाषा के रूप में चिह्नित किया गया है।
साहित्य अकादमी ने किसी भाषा को शास्त्रीय भाषा घोषित करने हेतु निम्नांकित चार मापदंडों का निर्धारण किया हैः
1500-2000 वर्षों की अवधि में अपने शुरुआती ग्रंथों/अभिलेखित इतिहास की उच्च पुरातनता।
प्राचीन साहित्य/ग्रंथों का एक समूह, जिसे वक्ताओं की पीढि़यों द्वारा एक बहुमूल्य विरासत माना जाता है। 
साहित्य परंपरा मौलिक होनी चाहिये तथा किसी अन्य भाषा समुदाय से उधार ली गई नहीं होनी चाहिये।
शास्त्रीय भाषा तथा साहित्य आधुनिक से अलग हो, शास्त्रीय भाषा तथा इसके बाद के रूपों या इसकी शाखाओं में अनिरंतरता भी हो सकती है। 
अब तक कुल छः भारतीय भाषाओं को शास्त्रीय भाषा का दर्जा दिया गया है, ये हैं: 
1. तमिल 2. संस्कृत 3. तेलुगू
4. कन्नड़ 5. मलयालम         6. उडि़या

शास्त्रीय भाषाओं को निम्न लाभ उपलब्ध हैं:
शास्त्रीय भाषा के अध्ययन हेतु उत्कृष्टता केंद्र (Center of Excellence) की स्थापना के लिये आर्थिक मदद मिलती है। 
भाषा में श्रेष्ठता के लिये दो प्रमुख वार्षिक अंतर्राष्ट्रीय पुरस्कार।
विश्वविद्यालय अनुदान आयोग को शास्त्रीय भाषा हेतु कम-से-कम केंद्रीय विश्वविद्यालयों में निश्चित संख्या में पेशेवर पीठों की स्थापना करने के लिये अनुरोध कर सकता है। 
यद्यपि शास्त्रीय भाषा की मान्यता प्रदान करने के कुछ मामलों, यथा- मलयालम भाषा के संबंध में कुछ विवाद भी प्रकट हुए, फिर भी यह भाषाओं एवं उनके साहित्यों के संरक्षण और उनकी वैश्विक पहुँच बनाने में काफी सहायक है।
1857 का विद्रोह “न तो प्रथम था, न राष्ट्रीय और न ही स्वतंत्रता संग्राम।” आलोचनात्मक परीक्षण करें।
उत्तर :
उत्तर की रूपरेखा:
1857 के विद्रोह के संबंध में विद्वानों के विचार।
1857 के विद्रोह का कारण।
मूल्यांकन।
निष्कर्ष।
1857 के संघर्ष को लेकर इतिहासकारों के विचार एक समान नहीं हैं। कुछ विद्वानों का मानना है कि 4 महीनों का यह उभार किसान विद्रोह था तो कुछ इसे सैन्य विद्रोह मानते हैं। वी.डी. सावरकर की पुस्तक ‘द इंडियन वार ऑफ इंडिपेंडेंस’ में इसे प्रथम स्वतंत्रता संग्राम माना। 20वीं सदी के शुरुआती दौर के राष्ट्रवादी इतिहासकारों ने इसे वीर स्वतंत्रता सेनानियों का संघर्ष बताया जो कि स्वतंत्रता की प्रथम लड़ाई में परिवर्तित हो गया।
1857 का विद्रोह ब्रिटिश विस्तारवादी, शोषक एवं कराधान नीतियों, अंग्रेजों द्वारा सामाजिक प्रथाओं में हस्तक्षेप तथा अन्य प्रशासनिक अत्याचारों का सम्मिलित प्रभाव था। लॉर्ड डलहौजी की विलय की नीति तथा वेलेजली की सहायक संधि से भारत की जनता में बहुत असंतोष था। इन कारणों ने स्थानीय शासकों, सिपाहियों, ज़मींदारों, किसानों, कारीगरों, व्यापारियों और धार्मिक नेताओं को प्रतिकूल रूप से प्रभावित किया।
सेना में एनफील्ड राइफल का आरंभ विद्रोह का तात्कालिक कारण था, जिसके कारतूस कथित रूप से गौमांस एवं सूअर की चर्बी से बने थे और इन्हें चलाने के लिये मुँह से खोलना पड़ता था। इससे हिंदू एवं मुस्लिम दोनों की धार्मिक भावनाओं को ठेस पहुँची और उन्होंने ब्रिटिश शासन के खिलाफ विद्रोह कर दिया।
सिपाहियों ने सर्वप्रथम 10 मई, 1857 को विद्रोह किया। उसके बाद सिपाहियों ने दिल्ली के लिये कूच किया एवं बहादुर शाहजफर को दिल्ली का बादशाह घोषित कर दिया। तत्पश्चात यह विद्रोह अवध, बंगाल, रुहेलखंड, दोआब, बुंदेलखंड, मध्य बिहार एवं पूर्वी पंजाब तक फैल गया। देशी शासकों ने भी कुछ क्षेत्रों में विद्रोह का नेतृत्व किया, जैसे- कानपुर में नाना साहब, झाँसी में रानी लक्ष्मीबाई इत्यादि।
विद्रोह का मूल्यांकन:
यह अंग्रेजों के विरुद्ध प्रथम प्रतिक्रिया नहीं थी, क्योंकि भारत के पूर्वी, दक्षिणी और पश्चिमी भागों में क्योंकि भारत के पूर्वी, दक्षिणी और पश्चिमी भागों में जनता ने पहले भी विद्रोह किया था और इसका दमन कर दिया गया था। कुल क्षेत्र का लगभग एक-चौथाई एवं कुल आबादी के दसवें भाग से अधिक जनसंख्या इस विद्रोह से प्रभावित नहीं हुई क्योंकि इसका प्रादेशिक प्रसार सीमित था और मुख्य रूप से यह उत्तर भारत तक ही फैला था। इसलिये इसका स्वरूप अखिल भारतीय नहीं था।
विद्रोह के नेता क्षेत्रीय भावना और व्यक्तिगत हितों से निर्देशित थे। उदाहरण के लिये रानी लक्ष्मीबाई ने विद्रोह किया क्योंकि वे अपने दत्तक पुत्र को राज्य का उत्तराधिकारी बनाना चाहती थीं। इसके अतिरिक्त विद्रोह में उचित समन्वय और केंद्रीय नेतृत्व का अभाव था।
बड़े ज़मींदार और अवध के तालुकदार इस विद्रोह के विरुद्ध थे। साहूकारों और व्यापारियों ने अनुभव किया कि उनके आर्थिक हित ब्रिटिश संरक्षण के अंतर्गत बेहतर रूप से संरक्षित हैं। आधुनिक शिक्षा प्राप्त भारतीयों का विश्वास था कि ब्रिटिश, भारत का आधुनिकीकरण करेंगे और उन्होंने विद्रोह को प्रतिगामी प्रतिक्रिया समझा।
सिख और गोरखा सैनिकों ने विद्रोह का दमन कर दिया, जिसने भारतीय सैनिकों के बीच एकता के अभाव को प्रदर्शित किया।
इसलिये आर.सी. मजूमदार ने यह निष्कर्ष निकाला कि 1857 का विद्रोह ‘न तो प्रथम, न राष्ट्रीय और न ही स्वतंत्रता संग्राम था।’ यह ब्रिटिश प्राधिकारियों के शोषक शासन के विरुद्ध आम जनता का सहज विद्रोह था। इसे सैनिकों का विद्रोह माना गया है जो धर्म हेतु संघर्ष के रूप में आरंभ हुआ। विद्रोहियों की सीमाओं एवं कमजोरियों के बाद भी उनके प्रयास राष्ट्रीय आंदोलन के लिये प्रेरणा के स्रोत बने रहे।
पूर्वी घाट की अपेक्षा पश्चिमी घाट पर वर्षा अधिक क्यों होती है? पश्चिमी घाट के कर्नाटक भाग पर महाराष्ट्र व केरल भाग की अपेक्षा अधिक वर्षा होने के कारणों की विवेचना करें।
उत्तर :
उत्तर की रूपरेखा:
पूर्वी घाट की अपेक्षा पश्चिमी घाट पर अधिक वर्षा होने का कारण।
पश्चिमी घाट के कर्नाटक भाग पर महाराष्ट्र व केरल भाग की अपेक्षा अधिक वर्षा प्राप्त करने के कारण।
पश्चिमी घाट प्रायद्वीपीय पठार के पश्चिमी भाग पर गुजरात और महाराष्ट्र की सीमा से शुरू होती है और महाराष्ट्र, गोवा, कर्नाटक, तमिलनाडु तथा केरल से होते हुए कन्याकुमारी में समाप्‍त हो जाती है। वहीं पूर्वी घाट प्रायद्वीपीय पठार के पूर्वी भाग पर ओडिशा से तमिलनाडु तक फैला हुआ है।
हिन्द महासागर से उठने वाली दक्षिण-पश्चिमी मानसूनी हवाएँ दो शाखाओं में विभक्त होती हैं, एक शाखा अरब सागर से होती हुई प्रायद्वीपीय भारत की ओर आगे बढ़ती है, तो दूसरी शाखा बंगाल की खाड़ी से आगे बढ़ती है।
अरब सागर की शाखा प्रायद्वीप के पश्चिमी भाग पर स्थित पश्चिमी घाट से टकराकर ऊपर उठती है तथा पर्वतीय वर्षा करती है। जब ये पवनें पश्चिमी घाट को पार करके दूसरी तरफ नीचे उतरती हैं तो ये गर्म हो जाती हैं, जिससे इनकी आर्द्रता खत्म हो जाती है तथा पश्चिमी घाट के पूर्वी भाग में वर्षा नहीं करती हैं। यह एक वृष्टिछाया प्रदेश है जो कि पूर्वीघाट से संबंधित है।
इस प्रकार अरब सागर शाखा से पश्चिमी घाट के पश्चिमी ढाल पर कई स्थानों पर औसत वार्षिक वर्षा 300 सेमी. से भी अधिक होती है, जबकि इसका पूर्वी ढाल वृष्टिछाया प्रदेश के अंतर्गत आ जाने से बहुत कम वर्षा प्राप्त कर पाता है। पश्चिमी घाट एक सतत् पर्वत  शृंखला है जिसमें हवाएँ आसानी से प्रायद्वीप भारत के आंतरिक भागों में आसानी से नहीं पहुँच पाती हैं इसलिए इन क्षेत्रों में कम वर्षा होती है।
बंगाल की खाड़ी शाखा की हवाओं का पूर्वी घाट के समानांतर बहने से पूर्वी घाट पर्याप्त वर्षा प्राप्त नहीं कर पाता है। पूर्वी घाट की ऊँचाई पश्चिमी घाट की अपेक्षा कम होने की दशा में भी यह हवाओं को कम मात्रा में रोक पाता है और कम वर्षा प्राप्त करता है।
इस प्रकार उपरोक्त कारणों की वजह से पश्चिमी घाट पूर्वी घाट की तुलना में अधिक वर्षा प्राप्त करता है।
अभी हाल ही में भारतीय मौसम विभाग के आँकड़ों के अनुसार यह पाया गया कि पश्चिमी घाट के कर्नाटक भाग द्वारा महाराष्ट्र व केरल भाग की अपेक्षा अधिक वर्षा प्राप्त की जाती है। इसके लिये निम्नलिखित कारण ज़िम्मेदार हैं-
पश्चिमी घाट के कर्नाटक भाग में पहाड़ों की स्थलाकृति अधिक चौड़ी है, जबकि महाराष्ट्र भाग में स्थलाकृतियाँ सँकरी हैं। इसमें कर्नाटक भाग में आर्द्र हवाओं को अधिक दूरी तय करनी पड़ती है, जिससे जलकणों को एकत्रित होने का अधिक समय मिल जाता है और वह संगठित होकर वर्षा करते हैं। वहीं महाराष्ट्र भाग में सँकरी पहाड़ी स्थलाकृतियों के कारण हवाएँ कम समय में इन्हें पार कर लेती हैं तथा जल के कण संगठित होकर वर्षा नहीं कर पाते।
केरल भाग में पृथक पहाड़ी स्थलाकृतियाँ पाई जाने के कारण हवाएँ उनके बीच से निकल जाती हैं तथा वर्षा कम मात्रा में हो पाती है वहीं, कर्नाटक भाग में संगठित पहाड़ी स्थलाकृतियाँ पाई जाने के कारण हवाएँ निकल नहीं पाती हैं तथा वर्षा करती हैं।
कर्नाटक भाग की पहाडि़यों की ढाल मंद है, जबकि महाराष्ट्र व केरल की पहाडि़यों की ढाल तीव्र है। मंद ढाल की दशा में हवाओं के समूह अपनी ऊर्जा व गति दोनों अधिक समय तक बनाए रखते हैं जो कि बादलों के बनने में मदद करते हैं तथा वर्षा को बढ़ावा देते हैं वहीं तीव्र ढाल की दशा में ऐसी क्रियाविधि नहीं पाई जाती है जिससे उन क्षेत्रों में कम वर्षा होती है इत्यादि।
उपरोक्त कारणों से पश्चिमी घाट के भिन्न-भिन्न भागों पर वर्षा में अंतर देखा जाता है।
“सागरीय निक्षेप किसी देश के खनिज एवं ऊर्जा संसाधन के महत्त्वपूर्ण स्रोत है।” इस कथन का परीक्षण करें?
उत्तर :
उत्तर की रूपरेखा:
सागरीय निक्षेप का संक्षिप्त विवरण।
सागरीय निक्षेप में पाए जाने वाले महत्त्वपूर्ण खनिज।
सागरीय नितल पर मिलने वाले अवसादों के आवरण को सागरीय निक्षेप कहते हैं। ये अवसाद सागर तली पर जमे रहते हैं। इन अवसादों की प्राप्ति चट्टानों पर निरंतर क्रियाशील प्रक्रमों के कारण उनके अपक्षय व अपरदन से प्राप्त होने वाले अवसादों तथा सागरीय जीवों एवं वनस्पतियों के अवशेषों से निर्मित एवं विकसित होती है।
सागरीय निक्षेपों के खनिज महाद्वीपीय मग्न तट, सागरीय मैदान गहरे सागरीय क्षेत्र में पाये जाते हैं। महाद्वीप मग्न तट पर निक्षेपित पदार्थों में जिरकन, मोनाजाइट, गोल्ड प्लेसर, हीरा, प्लेटिनम, गंधक तथा कई प्रकार के निर्माणक पदार्थ, जैसे- रेत, बजरी, बोल्डर पाए जाते हैं। भारत में मोनाजाइट तथा जिरकन के भंडार केरल तट के पास प्लेसर निक्षेप के रूप में पाए जाते हैं। भारत के पास मोनाजाइट का वृहत्तम भंडार है। ऑस्ट्रेलिया के तटीय भागों में रूटाइल खनिज पाया जाता है, यह टिटेनियम ऑक्साइड होता है जिसका उपयोग वेल्डिंग छड़ों की कोटिंग के लिये होता है।
मैग्नेटाइट खनिज का संबंध ज्वालामुखी शैलों से होता है। इस दृष्टिकोण से परिप्रशांत मेखला समृद्ध है। कैसीटराइट एक प्रकार का टिन खनिज है जो ग्रेनाइट शैलों के अपक्षय होने से अलग होता है। थाईलैंड, इंडोनेशिया तथा मलेशिया में इस खनिज के सर्वाधिक भंडार हैं। सोने का जमाव अलास्का, ओरगेन, चिली, दक्षिण अफ्रीका एवं ऑस्ट्रेलिया के मग्नतटों पर पाया जाता है। गहरे सागरीय निक्षेपों में मैंगनीज़ पिंड सर्वाधिक महत्त्वपूर्ण है। प्रशांत एवं हिंद महासागर में इसके पर्याप्त भंडार हैं।
सागर तटीय क्षेत्र में सागरीय जल को वाष्पन बेसिनों में रोककर सौर्य ताप से सुखाकर नमक प्राप्त किया जाता है। भारत के तटीय क्षेत्रों गुजरात, महाराष्ट्र, तमिलनाडु आदि में सागरीय जल से नमक प्राप्त किया जाता है। सागरीय जल में घुले अन्य खनिजों में ब्रोमीन, जस्ता, सोना, यूरेनियम व थोरियम प्रमुख हैं।
सागरीय निक्षेप में अनेक प्रकार के जंक एवं जैविक पदार्थ पाए जाते हैं जिसकी सहायता से उर्वरक बनाये जाते हैं।
यूरेनियम, थोरियम, मोनोजाइट, जिरकन आदि भवष्यि की स्वच्छ ऊर्जा के स्रोत हैं। केरल के तट पर थोरियम सर्वाधिक मात्र में पाया जाता है किंतु तकनीकी अभाव के कारण वर्तमान में थोरियम से परमाणु ऊर्जा को बनाने का कार्य अभी प्रायोगिक स्तर पर है।
उपरोक्त विवरण से स्पष्ट है कि सागरीय निक्षेप खनिज संसाधन व ऊर्जा की आवश्यकता की पूर्ति के लिये महत्त्वपूर्ण है।
वियना व्यवस्था के पतन का कारण मेटर्निक की इतिहास की प्रगतिशील धारा को रोकने का प्रयास था। टिप्पणी कीजिये।
उत्तर :
उत्तर की रूपरेखा:
वियना व्यवस्था क्या थी?
मेटर्निक ने इतिहास की प्रगतिशील धारा को रोकने का प्रयास किस प्रकार किया?
वियना व्यवस्था का पतन कैसे हुआ?
नेपोलियन को पराजित कर यूरोपीय राज्यों का एक सम्मेलन ऑस्ट्रिया की राजधानी वियना में हुआ जिसका उद्देश्य यूरोपीय मानचित्र को 1789 से पूर्व की दशा में लाना था, अर्थात् यूरोप को फ्राँसीसी क्रांति से पूर्व की दशा में लाना था। इस व्यवस्था के निर्माण में मेटर्निक की भूमिका महत्त्वपूर्ण थी। अतः 1815-48 तक का समय मेटर्निक युग के नाम से भी जाना जाता है।
मेटर्निक ऑस्ट्रिया का प्रधानमंत्री था और वह क्रांति का शत्रु था। वह क्रांति को ‘संक्रामक रोग’ समझता था। मेटर्निक का कहना था कि “शासन करो, किंतु परिवर्तन न होने दो।” इसने प्रगतिशीलता के विरुद्ध प्रतिक्रियावाद का समर्थन किया और अपने सिद्धांतों पर यूरोप को चलाने का प्रयास किया।
मेटर्निक राष्ट्रवाद, जनतंत्र, स्वतंत्रता का प्रबल विरोधी था। उसने गुप्तचर पुलिस व्यवस्था के माध्यम से जन गतिविधियों पर नियंत्रण लगाया। जहाँ कहीं भी यूरोप में इसकी नीति के विरुद्ध कार्य किया गया, वहाँ इसने हस्तक्षेप कर यथास्थिति कायम की। मेटर्निक ने कार्ल्सवाद की घोषणा के तहत कहा कि किसी भी तरह की स्वतंत्रता किसी को नहीं है। उसने पत्र-पत्रिकाओं पर प्रतिबंध लगाया, साथ ही छात्र एवं शिक्षकों पर प्रतिबंध लगाया कि वे राष्ट्रवादी भावना, जनतांत्रिक मूल्यों की शिक्षा नहीं दे सकते और छात्रों के सम्मेलन करने पर भी  प्रतिबंध लगाया। इस तरह उसने जन भावनाओं पर लोहे का परदा डाल दिया। किंतु उसके ये प्रयास सफल नहीं रहें। आटोमन साम्राज्य (तुर्की साम्राज्य) के अंतर्गत रहने वाली विविध जनसंख्या राष्ट्रवाद और स्वतंत्रता की भावना से युक्त होती रही। वस्तुतः प्रगतिशीलता की धारा तो पुनर्जागरण, प्रबोधन, अमेरिकी क्रांति, फ्राँस की क्रांति और औद्योगिक क्रांति से होते हुए यूरोप में तीव्र गति से बह रही थी। फलतः मानवतावाद, नागरिक अधिकार, जनतंत्र, राष्ट्रवाद जैसे विचार मेटर्निक के युग के दौरान भी उठते रहे।
1821 में नेपल्स में विद्रोह हुआ तो 1829 में यूनान स्वतंत्र हुआ। 1830 एवं 1848 में फ्राँस में राजतंत्र के विरुद्ध पुनः क्रांति हुई। इतना ही नहीं, औद्योगिक क्रांति के साथ ही मज़दूरों के हितों को लेकर समाजवादी विचारधारा लोकप्रिय हुई और मजदूरों की माँगों में वृद्धि हुई। फलतः उदारवादी शासन प्रणाली की मांग बढ़ी।
इस दृष्टि से मेटर्निक एक क्लांत (थकी हुई) एवं भीरू (डरी हुई) पीढ़ी के लिये थोड़े समय तक तो उपयुक्त व्यक्ति की भूमिका निभाता दिखाई देता है, किंतु वह प्रगतिशीलता की धारा को रोक नहीं पाता। यूनान की स्वतंत्रता, इटली एवं जर्मनी का एकीकरण वियना व्यवस्था के ध्वंस को दर्शाता है।
अफ्रीका महाद्वीप में राष्ट्रवाद के उदय के प्रमुख कारणों एवं इसके समक्ष उपस्थित चुनौतियों का वर्णन करें।
उत्तर :
उत्तर की रूपरेखा:
अफ्रीका महाद्वीप में यूरोपीय साम्राज्यवाद का संक्षिप्त परिचय।
अफ्रीका में राष्ट्रवाद के उदय के कारण।
अफ्रीका में राष्ट्रवाद के प्रसार में बाधक तत्त्व।
19वीं सदी में अफ्रीका, यूरोपीय साम्राज्यवाद का सर्वप्रमुख क्षेत्र रहा है। अफ्रीका में साम्राज्यवादी विस्तार की उल्लेखनीय विशेषता यह थी कि यूरोपीय शक्तियों ने यहाँ बड़ी चालाकी से क्षेत्रों को आपस में बाँट लिया और यहाँ पर बँटवारा क्रमिक रूप से न होकर बड़ी तीव्रता से हुआ। संपूर्ण बँटवारा बिना किसी युद्ध के संपन्न हो गया।
1936 में अबीसीमिया पर इटली ने विजय प्राप्त की और अफ्रीका महाद्वीप के स्वाधीनता का अंत किया तत्पश्चात् अफ्रीका में स्वतंत्रता आंदोलन प्रारंभ हुआ और कहा गया कि “अफ्रीका, अफ्रीकावासियों का है।” और इस प्रकार अफ्रीका में राष्ट्रवादी विचारधारा का प्रसार हुआ तथा दूसरी तरफ द्वितीय विश्वयुद्ध के पश्चात् यूरोपीय शक्तियाँ कमजोर हुईं और विभिन्न क्षेत्र तेजी से स्वतंत्र होने लगे।
अफ्रीका में राष्ट्रवाद के उदय के कारण: 
यूरोप की श्वेत जातियाँ अफ्रीकी अश्वेतों को निम्न कोटि का मानती थीं, जो कि प्रतिक्रिया का प्रमुख कारण बनीं।
पाश्चात्य संपर्क एवं साहित्य के प्रसार ने भी अफ्रीकी बौद्धिक वर्ग को जागृत किया। फलतः राष्ट्रवादी चेतना का विकास हुआ। अफ्रीकियों ने यह महसूस किया कि यूरोपीय उपनिवेशवाद अफ्रीका में भूख एवं विभाजन का कारण है, अतः विदेशी प्रभुत्व से मुक्ति के लिये संकुचित कबीलावाद से ऊपर उठकर समस्त अफ्रीका को एक इकाई बनाया जाए। इस अवधारणा ने राष्ट्रीय चेतना को प्रेरित किया।
द्वितीय विश्वयुद्ध के पश्चात् यूरोपीय शक्तियों का कमज़ोर होना तथा विश्व व्यवस्था को बनाए रखने के लिये जिन अंतर्राष्ट्रीय संगठनों का निर्माण हुआ, उन्होंने ने भी काफी हद तक अफ्रीका के स्वतंत्रता संग्राम को प्रोत्साहित किया।
अफ्रीका में राष्ट्रवाद के प्रसार के मार्ग में बाधक तत्त्व:
अफ्रीका में राष्ट्रवाद परस्पर विरोधी गुटों एवं मान्यताओं के कारण बाधित रहा। अफ्रीका में मौजूद कबीलावाद राष्ट्रीय एकता का बाधक तत्त्व रहा।
अफ्रीका का आर्थिक पिछड़ापन और विदेशी कंपनियों द्वारा आर्थिक शोषण भी बाधक तत्त्व के रूप में रहा।
अफ्रीका में सैन्य सरकारों की मौजूदगी राष्ट्रवाद में बाधक रही।
भारतीय कला कहीं न कहीं एक लम्बी प्राचीन परंपराओं के आत्मसातीकरण की द्योतक है, जो वर्तमान में भी अपनी मौलिकता को संजोते हुए धर्म, दर्शन और परंपरा के माध्यम से जीवन का मार्गदर्शन करती रही है। टिप्पणी करें।
उत्तर :
उत्तर की रूपरेखा:
भारतीय कला की दीर्घकालीन परंपरा का वर्णन।
प्राचीन धार्मिक क्षेत्र में विकसित कला के विभिन्न रूप एवं उनकी वर्तमान निरंतरता।
दर्शन के क्षेत्र में प्राचीन कला तथा उसकी वर्तमान निरंतरता।
अन्य विभिन्न क्षेत्रों में विकसित प्राचीन कला तथा उसकी वर्तमान निरंतरता।
निष्कर्ष।
भारतीय कला एक लम्बी अवधि में विकसित हुई है। प्राचीन हड़प्पा सभ्यता से लेकर आधुनिक समय तक धर्म, दर्शन और परंपरा के कई तत्त्वों के सम्मिश्रण से यह अत्यंत समृद्ध हुई है और इसकी निरंतरता आज भी जीवन के विभिन्न क्षेत्रों में बनी हुई है।
धार्मिक क्षेत्र में हड़प्पा एवं वैदिक सभ्यता के विश्वासों, जैसे- जल पूजा, अग्नि पूजा, पशुपति पूजा, वृक्ष पूजा, विभिन्न देवताओं एवं प्रकृति की पूजा, यज्ञ परंपरा आदि तथा बौद्ध, जैन, शैव, भागवत एवं शाक्त आदि धर्मों के तत्त्वों को हम आज भी चित्र, प्रतीक एवं मूर्तियों में देख सकते हैं। वर्तमान समय में धर्म के क्षेत्र में पीपल की पूजा, नाग पूजा, यज्ञ परंपरा, गाय एवं कूबड़ वाले बैल का सम्मान, स्वास्तिक चिह्न का शुभ कार्यों में प्रयोग, विभिन्न देवताओं, जैसे- शिव, विष्णु आदि की मूर्तियों की उपासना तथा इन धर्मों के विश्वास एवं परंपराएँ, बुद्ध एवं महावीर की उपासना, इस्लाम धर्म की मान्यता आदि तत्त्वों की निरंतरता वास्तुकला एवं चित्रकला में हम आज भी देख सकते हैं जो प्राचीन काल से लेकर वर्तमान समय तक जीवन का मार्गदर्शन करती रही हैं।
साथ ही, दर्शन के क्षेत्र में हड़प्पा और वैदिककालीन बहुदेववादी विचार एवं दर्शन, एकेश्वरवाद, संन्यास की अवधारणा, पतंजलि की योग परंपरा, भक्ति और सूफी दार्शनिकों के विचारों के साहित्य, कला के माध्यम से हम आज भी इनकी अनुभूति करते हैं। आज भारत संपूर्ण विश्व में योग के माध्यम से हमारी प्राचीन वसुधैव कुटुम्बकम की भावना को साकार कर रहा है।
हड़प्पा एवं वैदिककालीन शवाधान पद्धतियाँ एवं विभिन्न संस्कार, गुरु-शिष्य परंपरा, पूजा-पद्धतियों आदि की निरंतरता को भी हम कला के अन्य क्षेत्रों के माध्यम से देख सकते हैं, जैसे प्राचीनकालीन स्थलों के उत्खननों से प्राप्त साक्ष्य एवं साहित्य एवं महाकाव्य (जैसे-रामायण) आदि जो आज भी हमारा मार्गदर्शन कर रहे हैं। उदाहरण के तौर पर वर्तमान में रामलीला का मंचन होना।
प्राचीन काल में विकसित कला के विभिन्न रूप, जैसे मूर्ति कला, स्थापत्य कला, चित्रकला, संगीत कला आदि की निरंतरता आज भी बनी हुई हैं। वर्तमान की नगरीय योजना पद्धति हड़प्पा सभ्यता की नगरीय योजना से प्रेरित है। मौर्यकालीन सारनाथ स्तम्भ के शीर्ष का प्रयोग भारत सरकार द्वारा सरकारी चिह्न के रूप में किया जा रहा है। प्राचीन दक्षिण भारत से संबंधित नटराज की मूर्ति, भरतनाट्यम, कथकली आदि भी भारतीय नृत्य परंपरा का आधार हैं। वर्तमान मधुबनी चित्रकला शैली, कलमकारी चित्रकला आदि प्राचीन काल का ही विकसित रूप हैं। प्राचीन काल में विकसित कव्वाली, ख्याल आदि विभिन्न रागों का आज भी संगीत कला के क्षेत्र में प्रयोग हो रहा है।
इस प्रकार, प्राचीन कला की विभिन्न परंपराएँ आज भी जीवन के विभिन्न क्षेत्रों में हमारा मार्गदर्शन कर रही हैं तथा उसकी निरंतरता विभिन्न क्षेत्रों में दृष्टिगोचर हो रही हैं।